**ERRENTERIAKO EAJ-PNVK BEHARREZKOTZAT JO DU BERDINTASUNAREN ALDEKO URRATS SENDOAK EMATEN JARRAITZEA**

* **Jeltzaleak kezka adierazi dute egindako bidean atzera pausoak eman direlako eta horregatik, balore aldaketa eta guztion inplikazio beharra azpimarratu dute gizarte bidezkoagoa eta berdintzaileagoa lortzeko**

Martxoaren 8an Emakumeen Nazioarteko Eguna ospatuko denez, eta horren harira, Errenteriako EAJ-PNVk emakumeen aurkako indarkeriaren eta berdintasun egiazko eta eraginkorraren alde lan egiteko konpromisoa berretsi du, “argi izanik, berdintasunak gizarte gisa aurrera egiten lagunduko digula, norbanakoen autonomia eta duintasuna hobetzen laguntzen duela, errespetua sustatzen duela eta demokrazian eta justizian aurrera egiten laguntzen duela” gehitu dute.

2015 urte honetan hamar urte beteko dira Eusko Legebiltzarrean Emakume eta Gizonen arteko Berdintasun Legea onartu zenetik. Lege haren bultzadaren bidez berdintasunaren alde lortu izan den guztia azpimarratu dute, aitortuz oraindik asko dugula egiteko.

Egun, oraindik, XXI. Mende honetan, desberdintasunak eta genero diskriminazioak gure gizarteko hainbat esparrutan dihardute. “Gainera, oro har, oraindik ere onartzen da gizonak emakumeak baino gehiago direla eta beraiek egiten dutena garrantzitsuagoa dela, eta hori da hainbat pertsona gazteren buruetan nagusitu den aurreiritzia” deitoratu dute. Era berean, EAJ-PNV kezkatuta dago orain arte egindako bidean atzera pausoak eman direlako. Aipatu guztiagatik, beharrezkotzat jo dute gizarte osoaren inplikazioa berdintasunaren alde aurrera pauso irmoak emateko eta gizarte bidezkoagoa eta berdintzaileagoa lortzeko, “berdintasunik ezean, justiziarik ez dagoelako” gaineratu dute.

Horretarako, Errenteriako EAJ-PNVrentzat ezinbesteko eta premiazkoa da balore aldaketa, behar dugun gizartearen eraldaketa bultzatzeko eta bideratzeko, eta behin betiko desagerrarazteko emakumeen lan diskriminazioa, horrek dakarren arrakala sozial eta ekonomikoa, lan produktiboan eta ugalketa prozesuetan ematen den lan banaketa desorekatua eta emakumeen aurkako indarkeria, hori delarik emakume eta gizonen arteko desberdintasunaren adierazpenik eta ondoriorik bortitz eta ankerrena. Hori dela eta, “berdintasunaren alde urrats sendoak ematen segitzeko dugun borondatea berresten dugu, hain beharrezkoa dugun balore aldaketa hori sustatuz; helburu horrekin, gizarte hau osatzen dugun pertsona guztiei dei egiten diegu, gure eguneroko bizimoduan gure erabaki eta portaeren bidez eraiki dezagun hain beharrezkoa eta gogoko dugun berdintasuna, emakume eta gizon guztion lana baita” amaitu dute jeltzaleek.

ERRENTERIAKO EAJ-PNV

Errenterian, 2015eko martxoak 6